曾几
沈明远教授用东坡仇池石韵赋予所蓄英石次其
维南有丝溪，溪石如水绿。
瞻相百里间，抱负一夫足。
声名作灾怪，攻取及背腹。
在者略无奇，溪神为颦蹙。
蛮烟瘴雨地，故旧实州牧。
坐令数峰青，飞过大江渎。
何尝说向人，恐类和氏玉。
公然遭夺攘，不使得藏伏。
广文到吾庐，索隐妙蓍卜。
东坡韵险艰，句句巧追逐。
幽人所好山，已占一林谷。
又兼小峥嵘，无乃太多欲。
端如耐久朋，相与会心曲。
大胜轻薄儿，浮云变何速。